മെസ്സിയർ 2

കുംഭം രാശിയിലെ ഒരു ഗോളീയ താരവ്യൂഹമാണ് മെസ്സിയർ 2 (M2) അഥവാ NGC 7089. ബീറ്റ അക്വാറി നക്ഷത്രത്തിന് അഞ്ച് ഡിഗ്രി വടക്കായാണ് ഇതിന്റെ സ്ഥാനം. അറിയപ്പെടുന്ന ഏറ്റവും വലിയ ഗോളീയ താരവ്യൂഹങ്ങളിലൊന്നായ M2 ജിയോവന്നി ഡൊമെനികോ മരാൾഡി എന്ന ജ്യോതിശാസ്ത്രജ്ഞനാണ് കണ്ടുപിടിച്ചത്

നിരീക്ഷണചരിത്രം
1746-ൽ ജിയോവന്നി ഡൊമെനികോ മരാൾഡിയാണ് ഴാക് കസിനിയോടൊപ്പം ഒരു ധൂമകേതുവിന്റെ നിരീക്ഷണങ്ങൾ നടത്തിക്കൊണ്ടിരിക്കെ ഈ താരവ്യൂഹത്തെ ആദ്യമായി നിരീക്ഷിച്ചത്. പിന്നീട് 1760-ൽ ചാൾസ് മെസ്സിയർ ഇതിനെ നിരീക്ഷിക്കുകയും തന്റെ പട്ടികയിൽ രണ്ടാമത്തെ അംഗമായി ചേർക്കുകയും ചെയ്തു. നക്ഷത്രങ്ങളൊന്നുമില്ലാത്ത ഒരു നീഹാരികയാണ് ഇത് എന്നായിരുന്നു അദ്ദേഹം കരുതിയത്. 1783-ൽ വില്യം ഹെർഷലാണ് താരവ്യൂഹത്തിലെ നക്ഷത്രങ്ങളെ ആദ്യമായി വേർതിരിച്ചുകണ്ടത്. വളരെ തെളിഞ്ഞ ആകാശത്തിൽ കഷ്ടിച്ച് നഗ്നനേത്രങ്ങൾ കൊണ്ട് ഈ മെസ്സിയർ വസ്തുവിനെ കാണാനാകും. ബൈനോക്കൂലറുകൾ കൊണ്ട് നക്ഷത്രങ്ങളെ വേർതിരിച്ചുകാണാനാകില്ലെങ്കിലും ചെറിയ ദൂരദർശിനികളുടെ സഹായത്തോടെ ഇത് സാധ്യമാണ്. താരവ്യൂഹത്തിലെ ഏറ്റവും പ്രകാശമേറിയ നക്ഷത്രങ്ങളുടെ ദൃശ്യകാന്തിമാനം 13.1 ആണ്.

സവിശേഷതകൾ
സൗരയൂഥത്തിൽ നിന്ന് ഏതാണ്ട് 37,500 പ്രകാശവർഷം അകലെയാണ് മെസ്സിയർ 2 ന്റെ സ്ഥാനം. 175 പ്രകാശവർഷം വ്യാസമുള്ള ഈ താരവ്യൂഹം ഇന്നറിയപ്പെടുന്ന ഏറ്റവും വലിയ ഗോളീയ താരവ്യൂഹങ്ങളിലൊന്നാണ്. നക്ഷത്രസാന്ദ്രതയേറിയതും ദീർഘവൃത്താകാരവുമായ ഈ താരവ്യൂഹത്തിൽ ഒന്നര ലക്ഷത്തോളം നക്ഷത്രങ്ങളുണ്ട്. ഇവയിൽ 21 എണ്ണം ചരനക്ഷത്രങ്ങളാണെന്ന് തിരിച്ചറിഞ്ഞവയാണ്. 1300 കോടി വർഷം പ്രായമുള്ള M2 ആകാശഗംഗയിലെ ഏറ്റവും പ്രായമേറിയ ഗോളീയ താരവ്യൂഹങ്ങളിലൊന്നാണ്. താരവ്യൂഹത്തിന്റെ സ്പെക്ട്രൽ വർഗ്ഗീകരണം F4 ആണ്.
300px|ലഘുചിത്രം|center|കുംഭം രാശിയിൽ M2 ന്റെ സ്ഥാനം

അവലംബം

വർഗ്ഗം:ഗോളീയ താരവ്യൂഹങ്ങൾ
വർഗ്ഗം:കുംഭം (നക്ഷത്രരാശി)
വർഗ്ഗം:മെസ്സിയർ വസ്തുക്കൾ